**Colombo-planen** er en internasjonal organisasjon opprettet i januar 1950 i Colombo, Ceylon (nå Sri Lanka), av sju Commonwealth-land for å heve levestandarden og samtidig fremme den økonomiske og sosiale utviklingen i Asia og Stillehavsområdet. Hovedmålet med alle aktiviteter i Colombo-planen er utvikling av menneskelige ressurser, men internasjonal innsats for å styrke økonomisk og sosial utvikling i medlemslandene står også høyt på listen. Opprinnelige medlemsland var Australia, Canada, India, New Zealand, Pakistan, Sri Lanka og Storbritannia. Organisasjonen har per dags dato 25 medlemsland. Hovedkvarteret ligger i Colombo.

Opprinnelig var organisasjonen opprettet for en periode av seks år, som senere ble forlenget periodevis; fra 1980 permanent. Foruten økonomisk samarbeid og bistand arbeides det blant annet med teknisk utvikling og bekjempelse av narkotika. Den økonomiske støtten ytes på bilateral basis.

«Planen» er ikke ment å være en integrert hovedplan som nasjonale planer var ventet å tilpasse seg. Den er i stedet et rammeverk for bilaterale ordninger som involverer utenlandsk og teknisk bistand for økonomisk og sosial utvikling i regionen.

De viktigste styreorganene i Colombo-planen er *The Consultative Committee* (den rådgivende komiteen), *The Council* (rådet) og *The Secretariat* (sekretariatet). Administrative kostnader for rådet og sekretariatet dekkes likt av de 25 medlemslandene.

Nåværende medlemmer
-------------------

Colombo-planen har for tiden 25 medlemmer, inkludert land i Asia- og stillehavsregionen, ikke-Commonwealth-land og land som tilhører regionale grupperinger som ASEAN (Association of Southeast Asian Nations) og Den sørasiatiske regionale samarbeidsorganisasjonen (SAARC).

| Land | Ble medlem |
| --- | --- |
| Afghanistans flagg Afghanistan | 1963 |
| Australias flagg Australia | 1950 |
| Bangladeshs flagg Bangladesh | 1972 |
| Bhutans flagg Bhutan | 1962 |
| Fijis flagg Fiji | 1972 |
| Filippinenes flagg Filippinene | 1954 |
| Indias flagg India | 1950 |
| Indonesias flagg Indonesia | 1953 |
| Irans flagg Iran | 1966 |
| Japans flagg Japan | 1954 |
| Laos’ flagg Laos | 1951 |
| Malaysias flagg Malaysia | 1957 |
| Maldivenes flagg Maldivene | 1963 |
| Mongolias flagg Mongolia | 2004 |
| Myanmars flagg Myanmar | 1952 |
| Nepals flagg Nepal | 1952 |
| New Zealands flagg New Zealand | 1950 |
| Pakistans flagg Pakistan | 1950 |
| Papua Ny-Guineas flagg Papua Ny-Guinea | 1973 |
| Singapores flagg Singapore | 1966 |
| Sri Lankas flagg Sri Lanka | 1950 |
| Sør-Koreas flagg Sør-Korea | 1962 |
| Thailands flagg Thailand | 1954 |
| USAs flagg USA | 1951 |
| Vietnams flagg Vietnam | 2004 |

Tidligere medlemmer
-------------------

Det har vært fire tidligere medlemmer av Colombo-planen, inkludert to land som var med i å grunnlegge organisasjonen i 1950, Canada og Storbritannia. Sør-Vietnam ble med i 1951 og ble 2. juli 1976 etterfulgt av den sosialistiske republikken Vietnam som trakk seg ut i 1978. Vietnam var et midlertidig medlem fra 5. november 2001 til 18. november 2003, inntil det ble akseptert som et fullverdig medlemsland i 2004.

| Land | Ble medlem | Avsluttet medlemskap |
| --- | --- | --- |
| Canadas flagg Canada | 1950 | 1992 |
| Kambodsjas flagg Kambodsja | 1951 | 2004 |
| Storbritannias flagg Storbritannia | 1950 | 1991 |
| Sør-Vietnam Sør-Vietnam | 1951 | 1975 |

Se også
-------

* Bandungkonferansen

Eksterne lenker
---------------

* Colombo-planen på Store norske leksikon
* (en) Offisiell nettside
* (en) Internasjonale organisasjoner - Colombo-planen

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Canadian Encyclopedia **·** Encyclopædia Universalis
 |